2016.gada .maijā Noteikumi Nr.

Rīgā (prot. Nr. .§)

**Meža inventarizācijas un Meža valsts reģistra informācijas aprites noteikumi**

*Izdoti saskaņā ar Meža likuma 34.panta pirmo daļu*

**I. Vispārīgais jautājums**

1. Noteikumi nosaka:

1.1. meža inventarizācijas saturu un kārtību, kā arī gadījumus, kad veicama atkārtota meža inventarizācija;

1.2. Meža valsts reģistra uzturēšanas un meža inventarizācijas datu aktualizācijas kārtību;

1.3. informāciju, ko meža īpašnieks vai tiesiskais valdītājs sniedz Valsts meža dienestam, un šīs informācijas sniegšanas kārtību.

**II. Meža inventarizācijas saturs un kārtība**

2. Lai uzsāktu meža inventarizāciju, meža inventarizācijas veicējs izmanto šādu informāciju par inventarizējamo meža īpašumu vai tiesisko valdījumu:

2.1. aktuālos Nekustamā īpašuma valsts kadastra informācijas sistēmas kadastra teksta un kadastra kartes datus, kurus meža inventarizācijas veicējs saņem no Valsts zemes dienesta standartizētā formā atbilstoši normatīvajiem aktiem zemes ierīcības projekta izstrādes jomā;

2.2. no īpašnieka vai tiesiskā valdītāja saņemtu aktuālo Nekustamā īpašuma valsts kadastra informācijas sistēmā reģistrēto zemes vienības situācijas plānu vai apvienoto zemes robežu, situācijas un apgrūtinājumu plānu, vai zemes robežu plānu, ja tajā attēlotas zemes lietošanas veidu kontūras;

2.3. no Dabas datu pārvaldības sistēmas "OZOLS" iegūtu aktuālo informāciju par īpaši aizsargājamām dabas teritorijām un mikroliegumiem, īpaši aizsargājamiem biotopiem un īpaši aizsargājamo sugu dzīvotnēm;

2.4. no valsts sabiedrības ar ierobežotu atbildību "Zemkopības ministrijas nekustamie īpašumi" saņemtus aktuālos Meliorācijas kadastra datus par zemes vienības meliorācijas sistēmām;

2.5. no attiecīgās vietējās pašvaldības saņemtu vai no Teritorijas attīstības plānošanas informācijas sistēmas (TAPIS) iegūtu teritorijas attīstības plānošanas dokumentos ietverto informāciju;

2.6. Meža valsts reģistra datus, kas sastāv no meža inventarizācijas datu nogabalu raksturojošo rādītāju izdrukas vai meža inventarizācijas ģeogrāfiskajiem un tekstuālajiem datiem un kas saņemami no Valsts meža dienesta, iesniedzot pieprasījumu ierobežotas pieejamības informācijas iegūšanai atbilstoši normatīvajiem aktiem ierobežotas pieejamības informācijas jomā.

3. Meža inventarizācijas veicējs meža inventarizāciju veic, ja zemes vienības robežstigas un robežzīmes meža zemē ir identificējamas apvidū.

4. Ja Nekustamā īpašuma valsts kadastra informācijas sistēmas kadastra teksta datos ir atzīme par zemes robežu neatbilstību, meža inventarizācijas veicējs pārliecinās, vai atzīme attiecas uz zemes robežposmu, kas robežojas ar meža zemi. Ja atzīme attiecas uz meža zemes robežposmu, meža īpašnieks vai tiesiskais valdītājs vēršas pie zemes kadastrālajā uzmērīšanā sertificētas personas zemes robežu neatbilstības novēršanai. Meža inventarizācija ir veicama pēc zemes vienības robežu neatbilstības novēršanas normatīvos aktos zemes kadastrālās uzmērīšanas jomā noteiktajā kārtībā. Meža inventarizāciju var veikt arī, ja atbilstoši zemes kadastrālajā uzmērīšanā sertificētas personas vai Valsts zemes dienesta sagatavotajam aktam, zemes robežu neatbilstības iemesls ir starpgabalu veidošanās starp zemes vienībām (neinventarizējot starpgabalu). Ja atzīme neattiecas uz zemes robežposmu, kas robežojas ar meža zemi, vai ja zemes robežu neatbilstības iemesls ir starpgabalu veidošanās starp zemes vienībām, meža īpašnieks vai tiesiskais valdītājs iesniegumam meža inventarizācijas datu reģistrēšanai Meža valsts reģistrā (5. pielikums) pievieno zemes kadastrālajā uzmērīšanā sertificētas personas vai Valsts zemes dienesta sagatavoto akta kopiju par robežu neatbilstību.

5. Ņemot vērā esošo kvartālstigu tīklu un dabiskās robežas, meža zemi var sadalīt kvartālos.

6. Meža inventarizācijas veicējs meža zemi sadala inventarizācijas pamatvienībās – nogabalos, ja:

6.1. meža, purva, lauces, pārplūstoša klajuma, rekultivācijas zemes, kokmateriālu krautuves vietas, rekreācijas platības meža zemes veidi meža apsaimniekošanā (1. pielikums) klasificējami kā dažādi vai kā vienādi, bet nav savstarpēji telpiski saistīti;

6.2. nogabals nodalāms saskaņā ar šo noteikumu 2. pielikumā doto parametru nosacījumiem;

6.3. nogabala nodalāms saskaņā ar plānotu koku ciršanu tajās zemes vienībās, par kurām meža īpašnieks vai tiesiskais valdītājs meža inventarizācijas datus Valsts meža dienestā iesniedz tiešsaistē saskaņā ar šo noteikumu 49.2.2. apakšpunktu.

7. Nogabalu šķērsojošie meža infrastruktūras objekti nav par pamatu nogabala sadalīšanai.

8. Meža inventarizācijas veicējs nosaka autoceļu platumu un Meliorācijas kadastra informācijas sistēmā reģistrētu grāvju platumu, iegūstot to no šo noteikumu 2. punktā minētās informācijas vai uzmērot dabā. Minētos objektus attēlo kā līnijas, pie līnijas norādot attiecīgā objekta platumu.

9. Meža infrastruktūras objektu – kvartālstigu, mineralizēto joslu, dabisko brauktuvju un meliorācijas kadastrā nereģistrētu grāvju – platību iekļauj šķērsojošā un piegulošā nogabala meža platībā.

10. Meža inventarizācijas veicējs zemes vienībā, kurai Nekustamā īpašuma valsts kadastra informācijas sistēmā ir piešķirts kadastra apzīmējums, inventarizē visu Meža likuma 3. panta pirmajā daļā minēto zemi vai – starpinventarizācijas periodā – atsevišķus nogabalus saskaņā ar šo noteikumu 37. punktu.

11. Meža inventarizācijā nodalāmo nogabalu minimālā platība ir 0,1 hektārs, izņemot pilsētu un ciemu teritorijās, kurās minimālā nogabala platība nav noteikta, vai gadījumos, kad Nekustamā īpašuma valsts kadastra informācijas sistēmā zemes vienībai ir reģistrēta mazāka meža platība, vai kad meža platība ir mazāka par 0,1 hektāru un nav telpiski saistīta ar citu meža zemes platību konkrētajā zemes vienībā.

12. Meža zemi saskaņā ar šo noteikumu 2. pielikumā doto parametru nosacījumiem var nenodalīt atsevišķā nogabalā, ja nogabala platība ir mazāka par 0,3 hektāriem. Šo nosacījumu nepiemēro, ja katram no nogabaliem ir noteikti atšķirīgi apsaimniekošanas ierobežojumi. Atsevišķā nogabalā nenodala par 0,3 hektāriem mazāku ekoloģisko koku grupu, kas saglabāta saskaņā ar normatīvajiem aktiem par koku ciršanu mežā.

13. Meža inventarizācijas veicējs katram nogabalam zemes vienībā vai kvartālā piešķir numuru un par katru nogabalu iegūst un apkopo informāciju saskaņā ar šo noteikumu 3. pielikuma 1. tabulā noteiktajiem nogabalu raksturojošajiem rādītājiem, nepārsniedzot pieļaujamo novirzi un ievērojot attiecīgo noteiktību.

14. Ja mežaudzes valdošās koku sugas vecums salīdzinājumā ar Meža valsts reģistra datiem nepārsniedz šo noteikumu 3. pielikuma 1. tabulā noteikto pieļaujamo novirzi, meža inventarizācijas veicējs neprecizē mežaudzes valdošās koku sugas vecumu. Šo nosacījumu nepiemēro, ja mežaudzes valdošās koku sugas vecumu nosaka pēc šo noteikumu [4. pielikum](http://likumi.lv/doc.php?id=253760#piel4)ā minētās metodes un Valsts meža dienestā iesniedz mežaudzes valdošās koku sugas vecuma mērījumus.

15. Ja mežaudzes valdošās koku sugas vecums salīdzinājumā ar aktuālajiem Meža valsts reģistra datiem pārsniedz šo noteikumu 3. pielikuma 1. tabulā noteikto pieļaujamo parametra novirzi, meža inventarizācijas veicējs to precizē.

16. Šo noteikumu 14. punktā minēto valdošās koku sugas vecumu var precizēt, neiesniedzot mērījumus Valsts meža dienestā, ja:

16.1. mežaudzē ir mainījusies valdošā koku suga;

16.2. mežaudzē valdošā koku suga ir baltalksnis, blīgzna, vītols;

16.3. mežaudze ir jaunaudze atbilstoši Meža likuma 1. panta 15. punktā noteiktajiem kritērijiem;

16.4. mežaudze atbilstoši Meža valsts reģistra datiem ir sasniegusi galvenās cirtes vecumu;

16.5. mežaudzes valdošās koku sugas vecums ir mazāks nekā Meža valsts reģistrā uzrādītais.

17. Inventarizējamās zemes vienības meža zemes nogabalu izvietojumu meža inventarizācijas veicējs attēlo kartē – meža zemju plānā.

18.Šo noteikumu 17. punktā minēto meža zemes plānu meža inventarizācijas veicējs izgatavo uz Nekustamā īpašuma valsts kadastra informācijas sistēmas kadastra kartes pamata, izmantojot šo noteikumu 2.1. un 2.2. apakšpunktā noteikto informāciju.

19. Ja zemes vienībai Nekustamā īpašuma valsts kadastra informācijas sistēmā nav reģistrēts zemes robežu plāns, meža inventarizācijas veicējs, meža inventarizācijas laikā sagatavojot inventarizējamā meža īpašuma vai tiesiskā valdījuma meža zemes plānu, izmanto iepriekšējā meža inventarizācijā izgatavoto meža zemes plānu.

20. Papīra dokumenta formā meža zemes plāna kartogrāfiskā materiāla mērogs ir ne mazāks kā 1 : 10 000. Elektroniskā veidā objektu precizitāte atbilst mērogam, kas nav mazāks par 1 : 10 000.

21. Meža zemes plānu elektroniskā veidā sagatavo:

21.1. Latvijas 1992. gada ģeodēzisko koordinātu sistēmā, kas izteikta kā Merkatora transversālās projekcijas plaknes koordinātas (LKS-92 TM);

21.2. ģeoreferencētu atbilstoši zemes vienību robežu attēlojumam Nekustamā īpašuma valsts kadastra informācijas sistēmas kadastra kartē;

21.3. kartes objektus un to atribūtu informāciju atbilstoši šo noteikumu 24. punktā minētajiem klasifikatoriem, struktūrai un formātiem.

22. Meža inventarizācijas veicējsnogabala aprakstā saglabā šādu nogabala aprakstā iekļauto informāciju:

22.1. atjaunotās vai ieaudzētas mežaudzes sēklu vai stādu izcelsmes sertifikāta numuru;

22.2. atjaunotās vai ieaudzētas mežaudzes meža reproduktīva materiāla ieguves avota numuru;

22.3. meža reproduktīvā materiāla ieguves avota numuru;

22.4. par plantāciju mežu;

22.5. pēdējās izlases cirtes gadu;

22.6. par jaunaudžukopšanas cirtes izpildi;

22.7. par izsniegtu atļauju izveidot iežogotu meža zemes platību dzīvnieku turēšanai un audzēšanai nebrīvē;

22.8. par kompensējamo mežaudzi atmežošanas izraisīto negatīvo seku dēļ.

23. Meža inventarizācijas veicējsnogabala aprakstā saglabā, ja nepieciešams, to precizējot, šādu nogabala aprakstā iekļauto informāciju:

23.1. par valsts aizsargājamiem kultūras pieminekļiem, mežaparkiem, mežiem pilsētu teritorijās, vides un dabas resursu aizsargjoslām, bioloģiski nozīmīgiem meža struktūras elementiem – mežaudzēm ezeru salās, mežaudzēm purvu salās, meža puduriem, mežaudzēm ūdens teču un ūdenstilpju palienēs, ģeoloģiskiem un ģeomorfoloģiskiem veidojumiem (gravām, kritenēm, noslīdeņiem, iežu atsegumiem), avotiem, avoksnājiem un bioloģiski vērtīgām mežaudzēm (īpaši aizsargājamiem meža iecirkņiem);

23.2. gadu, kad atjaunotā vai ieaudzētā mežaudze atzīta par atjaunotu vai ieaudzētu;

23.3. mežaudzes izcelšanās veidu (dabiski, sējot vai stādot);

23.4. par atzarošanas izpildi.

24. Valsts meža dienests iestādes tīmekļa vietnē www.vmd.gov.lv publisko meža inventarizācijas datu sagatavošanas nosacījumus (klasifikatorus, struktūras, formātus), eksportējamo datu failu struktūru un ar Zemkopības ministriju saskaņotu kārtību un algoritmus mežaudzes sekundāro parametru aprēķināšanai un aktualizācijai.

25. Pēc meža inventarizācijas pabeigšanas meža inventarizācijas veicējs sagatavo un nodod meža īpašniekam vai tiesiskajam valdītājam:

25.1. iesniegumu meža inventarizācijas datu reģistrēšanai Meža valsts reģistrā (5. pielikums);

25.2. nogabalu raksturojošos rādītājus:

25.2.1. atbilstoši šo noteikumu 6. pielikumam (šo informāciju var nesagatavot, ja meža īpašnieks vai tiesiskais valdītājs par to, ka viņam tā nav nepieciešama, ir informējis meža inventarizācijas veicēju);

25.2.2. atbilstoši šo noteikumu 24. punktā minētajiem klasifikatoriem, struktūrai un formātiem;

25.3. meža zemes plānu atbilstoši šo noteikumu 21. punktam;

25.4. paziņojumu par zemes lietošanas veida izmaiņām (7. pielikums), ja meža inventarizācijas veicējs konstatē, ka zemes lietošanas veida “mežs” faktiskā platība inventarizējamās zemes vienībā vairāk nekā par 10 procentiem atšķiras no Nekustamā īpašuma valsts kadastra informācijas sistēmā reģistrētajiem datiem. Paziņojumā zemes lietošanas veida “mežs” platību aprēķina, izmantojot Nekustamā īpašuma valsts kadastra informācijas sistēmas kadastra teksta datos norādīto zemes vienības kopējo platību.

26. Meža inventarizācijas veicējs šo noteikumu 25.2.2. un 25.3. apakšpunktā minēto informāciju nosūta Valsts meža dienestam elektroniskā formā uz Valsts meža dienesta struktūrvienības e-pasta adresi. Šo nosacījumu nepiemēro, ja meža īpašniekam vai tiesiskajam valdītājam ir šo noteikumu 49.2.2. apakšpunktā minētās tiesības. Valsts meža dienests saņemto informāciju izskata pēc šo noteikumu 25.1. apakšpunktā minētā iesniegumasaņemšanas no meža īpašnieka vai tiesiskā valdītāja.

27. Sešu mēnešu laikā no inventarizācijas lietas sagatavošanas datuma meža īpašnieks vai tiesiskais valdītājs šo noteikumu 25.1. apakšpunktā minēto iesniegumu iesniedz Valsts meža dienestā. Meža īpašnieks vai tiesiskais valdītājs, kam ir šo noteikumu 49.2.2. apakšpunktā minētās tiesības, šo noteikumu 25. punktā minēto informāciju, izņemot 25.2.1. apakšpunktā minēto, Valsts meža dienestā iesniedz tiešsaistē.

28. Ja nav iesniegti visi šo noteikumu 25. punktā minētie dokumenti, izņemot 25.2.1. apakšpunktā minēto, vai tie neatbilst šo noteikumu 24. punktā minētajām prasībām, vai inventarizācijas datos ir skaidri redzama tehniska kļūda, Valsts meža dienests meža īpašniekam vai tiesiskajam valdītājam un meža inventarizācijas veicējam uz sertificēšanas institūcijas tīmekļa vietnē publiskotajā meža inventarizācijas jomā sertificēto personu reģistrā norādīto e-pasta adresi nosūta pieprasījumu trūkstošās informācijas iesniegšanai. Ja Valsts meža dienests pieprasīto informāciju nesaņem norādītajā termiņā, kas nav īsāks par 10 darbdienām, tas pieņem lēmumu par inventarizācijas datu reģistrācijas atteikumu.

29. Valsts meža dienests mēneša laikā pēc šo noteikumu 25.1. apakšpunktā minētā iesnieguma saņemšanas to izvērtē un pieņem lēmumu par meža inventarizācijas datu reģistrēšanu Meža valsts reģistrā vai par reģistrācijas atteikumu, ja iesniegtie meža inventarizācijas dati neatbilst šo noteikumu prasībām.

30. Atsakot meža inventarizācijas datu reģistrēšanu:

30.1. Valsts meža dienests pamato atteikuma iemeslu, norādot neatbilstības. Ja iesniegtie meža inventarizācijas dati par mežaudzes vecumu, augstumu un šķērslaukumu neatbilst situācijai dabā, mērījumus veic atbilstoši šo noteikumu 4. pielikumā noteiktajam;

30.2. lēmumu par meža inventarizācijas datu reģistrācijas atteikumu meža īpašniekam vai tiesiskajam valdītājam paziņo Paziņošanas likumā noteiktajā kārtībā;

30.3. Valsts meža dienests informāciju par atteikumu reģistrēt meža inventarizācijas datus Meža valsts reģistrā un atteikuma pamatojumu nosūta meža inventarizācijas veicējam un tai sertifikācijas institūcijai, kura atbilstoši normatīvajiem aktiem par meža inventarizācijas veicēju sertifikāciju un sertificēto personu darbības uzraudzību meža inventarizācijas veicējam ir izsniegusi sertifikātu. Informāciju meža inventarizācijas veicējam paziņo tūlīt pēc tam, kad izdots lēmums par atteikumu reģistrēt meža inventarizācijas datus, bet sertifikācijas institūcijai – tad, kad lēmums kļuvis neapstrīdams.

31. Valsts meža dienesta lēmumu var apstrīdēt un pārsūdzēt Valsts meža dienesta likuma 10. pantā noteiktajā kārtībā.

32. Lēmumu par meža inventarizācijas datu reģistrēšanu Meža valsts reģistrā paziņo ar publikāciju Valsts meža dienesta tīmekļa vietnē www.vmd.gov.lv, norādot:

32.1. administratīvo teritoriju, kurā atrodas zemes vienība;

32.2. zemes vienību kadastra apzīmējumus;

32.3. lēmuma pieņemšanas datumu.

33. Ja meža īpašniekam vai tiesiskajam valdītājam ir šo noteikumu 49.2. apakšpunktā minētās tiesības, lēmumu par meža inventarizācijas reģistrēšanu Meža valsts reģistrā vai par reģistrācijas atteikumu paziņo tiešsaistē.

34. Atkārtota meža inventarizācija pirms Meža likumā noteiktā termiņa ir obligāta:

34.1. ja tiek izgatavots jauns zemes vienības zemes robežu un situācijas plāns un zemes vienībā tiek apvienota vai sadalīta meža zeme, izņemot gadījumos, ja dati tiek aktualizēti saskaņā ar šo noteikumu 49.2.2. apakšpunktu vai ja Valsts meža dienests aktualizē meža inventarizācijas datus pēc tam, kad meža zemes apvienošanu vai sadalīšanu ir ierosinājusi valsts tiešās pārvaldes iestāde sabiedrības vajadzībām;

34.2. ja pārtraukta dzīvnieku turēšana iežogotā meža platībā, kas izveidota dzīvnieku turēšanai nebrīvē atbilstoši normatīvajiem aktiem par meža apsaimniekošanu.

35. Ja, sadalot vai apvienojot zemes vienības, nav nepieciešama atkārtota meža inventarizācija saskaņā ar šo noteikumu 34.1. apakšpunktu, meža īpašnieka vai tiesiskā valdītāja pienākums ir informēt Valsts meža dienestu par zemes vienības kadastra apzīmējuma maiņu.

36. Atsevišķi no meža esošu platību, kas Nekustamā īpašuma valsts kadastra informācijas sistēmā ir reģistrēta kā mežs un atbilst meža definīcijai Meža likuma izpratnē, bet ir mazāka par 0,5 hektāriem, saglabā Meža valsts reģistrā.

37. Ja meža inventarizācijas laikā inventarizēti tikai atsevišķi nogabali, inventarizācijas datus sagatavo atbilstoši šo noteikumu 25. punktam sadalījumā pa zemes vienībām, norādot nogabalus, kuros veikta meža inventarizācija, un šīs inventarizācijas gadu. Pārējiem nogabaliem saglabā Meža valsts reģistrā esošos datus, tostarp inventarizācijas gadu. Meža inventarizācijas datus iesniedz Valsts meža dienestā atbilstoši šo noteikumu 26. un 27. punktam.

**III. Meža valsts reģistra uzturēšanas un meža inventarizācijas datu aktualizācijas kārtība**

38. Meža valsts reģistra pārzinis ir Valsts meža dienests, kas nodrošina meža apsaimniekošanu un izmantošanu un medības reglamentējošo normatīvo aktu ievērošanas uzraudzību un meža ugunsdzēsības funkcijas izpildi, kā arī uzrauga tirgus dalībniekus, kas laiž tirgū kokmateriālus un koka izstrādājumus, tirgotājus un pārraudzības organizācijas, veicot šādus uzdevumus:

38.1. reģistrē un uztur Meža valsts reģistrā šādu informāciju:

38.1.1. šo noteikumu 25.2.2. un 25.3. apakšpunktā minētos meža inventarizācijas datus;

38.1.2. iesniegumos par plānoto mežsaimniecisko darbību sniegto informāciju;

38.1.3. pārskatos par veikto mežsaimniecisko darbību sniegto informāciju;

38.1.4. Valsts meža dienesta pārbaudēs iegūto informāciju:

38.1.4.1. ja konstatēts, ka Meža valsts reģistrā iekļauta neprecīza informācija, kas pārsniedz šo noteikumu 3. pielikuma 1. tabulā noteiktās pieļaujamās novirzes;

38.1.4.2. ja pirms lēmuma pieņemšanas par apliecinājuma izsniegšanu vai atteikumu izsniegt apliecinājumu Valsts meža dienests ir veicis mērījumus saskaņā ar šo noteikumu 4. pielikumā minēto metodiku mežaudzes augstuma, šķērslaukuma vai caurmēra precizēšanai gadījumos, kad Meža valsts reģistra dati no situācijas dabā atšķiras mazāk par šo noteikumu 3. pielikuma 1. tabulā noteikto pieļaujamo novirzi un iegūtie rezultāti ietekmē lēmuma pieņemšanu;

38.1.4.3. ja Dabas aizsardzības pārvalde ir iesniegusi iesniegumu Meža valsts reģistra datu precizēšanai;

38.1.4.4. ja meža īpašnieks vai tiesiskais valdītājsir iesniedzis iesniegumu to Meža valsts reģistra datu precizēšanai, kuri no situācijas apvidū atšķiras vairāk nekā šo noteikumu 3. pielikuma 1.tabulā noteiktā pieļaujamā novirze;

38.1.4.5. ja meža īpašnieks vai tiesiskais valdītājs ir iesniedzis iesniegumu Meža valsts reģistra datu mainīšanai ar pievienotiem mērījumiem pēc šo noteikumu 4. pielikumā minētās metodikas mežaudzes augstuma vai šķērslaukuma precizēšanai gadījumos, kad Meža valsts reģistra dati no situācijas dabā atšķiras mazāk par šo noteikumu 3. pielikuma 1. tabulā noteikto pieļaujamo novirzi;

38.1.5. nogabala aprakstā saglabājamo šo noteikumu 22. un 23. punktā minēto informāciju;

38.1.6. no meža nogabaliem atsevišķi nodalītu ģeogrāfisko informāciju par:

38.1.6.1. ģenētisko resursu mežaudzēm;

38.1.6.2. sēklu ieguves plantācijām;

38.1.6.3. iežogotām meža platībām, kas tiek izveidotas dzīvnieku turēšanai un audzēšanai nebrīvē;

38.1.6.4. zinātniskās izpētes objektiem;

38.1.7. informāciju, kas reģistrējama un uzturama saskaņā ar citiem normatīvajiem aktiem meža apsaimniekošanas, meža uguns apsardzības un medību jomā;

38.2. katru gadu aktualizē meža inventarizācijas datus, izmantojot šo noteikumu 24. punktā minētos algoritmus.

39. Valsts meža dienests nodrošina un uztur elektronisko vidi, kas atbalsta:

39.1. šo noteikumu 38.1. apakšpunktā minētās informācijas reģistrēšanu, apstrādi, glabāšanu, aktualizāciju un pieejamību;

39.2. automatizētu informācijas apmaiņu starp institūcijām šo noteikumu 38. punktā minēto funkciju izpildei;

39.3. piekļuvi Meža valsts reģistra aktuālajiem datiem tiešsaistē atbilstoši šo noteikumu 49. punktam.

40. Valsts meža dienests, izmantojot šo noteikumu 38.1.1. un 38.1.4. apakšpunktā minēto informāciju, aprēķina šādus nogabalu aprakstošos sekundāros rādītājus:

40.1. autoceļu platību un meliorācijas kadastrā reģistrētu grāvju platību. Šo objektu aprēķināto platību pievieno šķērsojamā nogabala informācijai sadalījumā pa meža infrastruktūras objektu veidiem – autoceļu platība nogabalā un meliorācijas kadastrā reģistrētu grāvju platība nogabalā, neiekļaujot to šķērsojamā vai piegulošā nogabala meža platībā;

40.2. nogabala platību atbilstoši meža inventarizācijas veicēja iesniegto meža zemes nogabalu izvietojumam meža zemju plānā;

40.3. šo noteikumu 3. pielikuma 1. tabulas 13. piezīmei atbilstošos rādītājus.

41. Ja, pamatojoties uz šo noteikumu 38.1.4.1., 38.1.4.2. un 38.1.4.3. apakšpunktā minētajiem pārbaužu rezultātiem, Valsts meža dienests pieņem lēmumu izdarīt izmaiņas Meža valsts reģistra datos, Valsts meža dienests lēmumu paziņo meža īpašniekam vai tiesiskajam valdītājam Paziņošanas likumā noteiktajā kārtībā. Valsts meža dienesta lēmumu var apstrīdēt un pārsūdzēt Valsts meža dienesta likuma 10. pantā noteiktajā kārtībā.

42. Meža valsts reģistra datu pārbaude pēc šo noteikumu 38.1.4.4. un 38.1.4.5. apakšpunktā minētā iesnieguma saņemšanas ir maksas pakalpojums saskaņā ar Valsts meža dienesta maksas pakalpojumu cenrādi. Meža inventarizācijas datu pārbaude un izmaiņu izdarīšana Meža valsts reģistrā nav maksas pakalpojums, ja pārbaude notiek saistībā ar administratīvo procesu, kas ierosināts uz cita iesnieguma pamata ar tam pievienotu cirsmas skici vai mērījumiem atbilstoši šo noteikumu 4. pielikumam.

43. Valsts meža dienests bez maksas no Valsts zemes dienesta saņem Meža valsts reģistra uzturēšanai nepieciešamo aktuālo informāciju no Nekustamā īpašuma valsts kadastra informācijas sistēmas.

44. Ja ir mainījusies zemes lietošanas veida „mežs” platība un tā atšķiras no Nekustamā īpašuma valsts kadastra informācijas sistēmā reģistrētajiem datiem vairāk nekā par 10 procentiem, Valsts meža dienests pēc informācijas izvērtēšanas sagatavo un nosūta Valsts zemes dienestam paziņojumu par zemes lietošanas veida izmaiņām (7. pielikums). Paziņojumā zemes lietošanas veida “mežs” platību aprēķina, izmantojot Nekustamā īpašuma valsts kadastra informācijas sistēmas kadastra teksta datos norādīto zemes vienības kopējo platību. Ja Valsts meža dienests zemes lietošanas veida „mežs” platības izmaiņas konstatē starpinventarizācijas periodā, par to informē meža īpašnieku vai tiesisko valdītāju.

45. Meža valsts reģistra dati ir uzglabājami līdz jaunas meža inventarizācijas pievienošanai.Pēc tam kad Valsts meža dienests ir pieņēmis lēmumu par meža inventarizācijas datu reģistrēšanu Meža valsts reģistrā, Valsts meža dienests Meža valsts reģistrā meža inventarizācijas informāciju nomaina pret jauno informāciju, iepriekš reģistrētas meža inventarizācijas datus saglabājot Meža valsts reģistra arhīvā.

46. Platību no Meža valsts reģistra izslēdz,Meža valsts reģistra arhīvā saglabājot vēsturisko informāciju par veikto darbību, ja platību atmežo, pamatojoties uz kompetentās institūcijas izdotu administratīvo aktu, kas zemes īpašniekam vai tiesiskajam valdītājam piešķir tiesības mežā veikt būvniecību vai iegūt derīgos izrakteņus, ierīkot lauksaimniecībā izmantojamo zemi vai atjaunot īpaši aizsargājamo biotopu vai īpaši aizsargājamās sugas dzīvotni, ja iesniegts šo noteikumu 53. punktā minētais pārskats par koku ciršanas pabeigšanu (ja koku ciršana bija nepieciešama) un atlīdzināta atmežošanas kompensācija atbilstoši normatīvajiem aktiem par atmežošanas kompensācijas noteikšanas kritērijiem, aprēķināšanas un atlīdzināšanas kārtību.

47. Šo noteikumu 46. punktā minēto nosacījumu nepiemēro un platību no Meža valsts reģistra neizslēdz, ja atmežošana bijusi nepieciešama derīgo izrakteņu ieguvei un derīgo izrakteņu ieguves projekts paredz, ka pēc derīgo izrakteņu ieguves pabeigšanas vietu rekultivēs, sagatavojot to mežsaimniecībai.

48. Valsts meža dienests nodrošina:

48.1. Meža valsts reģistrā ievietotās informācijas pastāvīgu glabāšanu elektroniskā veidā, kā arī iespēju iegūt informāciju par notikušajām izmaiņām un izdarītajiem grozījumiem;

48.2. Meža valsts reģistra informācijas izsniegšanu bez maksas elektroniskā veidā un papīra dokumenta formā pēc meža īpašnieka vai tiesiskā valdītāja pieprasījuma reizi gadā par konkrētā meža īpašnieka vai tiesiskā valdītāja mežu. Ja informācija sagatavota elektroniska dokumenta formā atbilstoši normatīvajiem aktiem par elektronisko dokumentu noformēšanu, informāciju papīra dokumenta veidā nesagatavo.

49. Valsts meža dienests meža īpašniekam vai tiesiskajam valdītājam nodrošina šādu piekļuvi Meža valsts reģistra aktuālajiem datiem tiešsaistē:

49.1. bezmaksas piekļuves tiesības skatīšanās režīmā;

49.2. saskaņā ar Valsts meža dienesta maksas pakalpojumu cenrādi:

49.2.1. piekļuves tiesības ar iesniegumu, paziņojumu un pārskatu iesniegšanas iespējām;

49.2.2. Meža valsts reģistra datu lietošanas tiesības informācijas sistēmā ar iespēju iesniegt iesniegumus, paziņojumus, pārskatus un meža inventarizācijas datus, kā arī mainīt Meža valsts reģistra datus – mainīt nogabala numuru, platību un konfigurāciju un sadalīt nogabalus saimnieciskās darbības vai zemes vienību sadalīšanas vai apvienošanas dēļ, neveicot meža inventarizāciju.

**IV. Meža īpašnieka vai tiesiskā valdītāja sniedzamā informācija un šīs informācijas sniegšanas kārtība Valsts meža dienestam**

50. Meža īpašnieks vai tiesiskais valdītājs Valsts meža dienestā iesniedz pārskatus par veiktu mežsaimniecisko darbību, norādot šādu vispārīgu informāciju:

50.1. iesniedzēja vārdu, uzvārdu, personas kodu un deklarētas dzīvesvietas adresi (fiziskai personai) vai nosaukumu, reģistrācijas numuru un juridisku adresi (juridiskai personai);

50.2. ja iesniedzējs nav meža īpašnieks vai tiesiskais valdītājs, – pilnvarotās personas vārdu, uzvārdu, personas kodu, pilnvaras numuru, izdošanas datumu un iestādi, kas izdevusi pilnvaru;

50.3. īpašuma vai tiesiskā valdījuma nosaukumu un zemes vienības kadastra apzīmējumu.

51. Pārskatus par veikto mežsaimniecisko darbību Valsts meža dienestā var iesniegt:

51.1. klātienē;

51.2. nosūtot pa pastu;

51.3. elektroniska dokumenta formā atbilstoši normatīvajiem aktiem par elektronisko dokumentu noformēšanu;

51.4. tiešsaistē Meža valsts reģistrā, ja meža īpašniekam vai tiesiskajam valdītājam ir šo noteikumu 49.2. apakšpunktā minētās tiesības.

52. Ja pārskatā minētā informācija atbilst šo noteikumu 50., 53., 56., 57. un 58. punkta un veikto mežsaimniecisko darbību reglamentējošo normatīvo aktu prasībām vai situācijai dabā, Valsts meža dienests pievieno to Meža valsts reģistram, neizdodot administratīvo aktu. Valsts meža dienests lēmumu par atteikšanos pievienot pārskatā minēto informāciju Meža valsts reģistram pieņem mēneša laikā no pārskata saņemšanas dienas, ja pārskatā norādītā informācija neatbilst šo noteikumu 50., 53., 56., 57. un 58. punkta un veikto mežsaimniecisko darbību reglamentējošo normatīvo aktu prasībām vai situācijai dabā. Lēmumu paziņo Paziņošanas likumā noteiktajā kārtībā. Valsts meža dienesta lēmumu var apstrīdēt un pārsūdzēt Valsts meža dienesta likuma 10. pantā noteiktajā kārtībā.

53. Pārskatā par koku ciršanu, ja koki cirsti mežā, papildus šo noteikumu 50. punktā noteiktajām ziņām norāda šādu informāciju:

53.1. ja koki cirsti saskaņā ar apliecinājumu – kvartāla numuru, nogabala numuru, cirsmas numuru, faktisko cirtes izpildes veidu, faktiski izcirsto platību (ha), faktiski izcirsto koksnes apjomu (m3) un apjoma noteikšanas veidu (augošu koku uzmērīšana, sagatavotu kokmateriālu uzmērīšana vai izcirstā apjoma norāde pēc inventarizācijas datiem), cirtes izpildes statusu (pabeigta vai tiek turpināta) un apliecinājuma numuru;

53.2. ja koki cirsti bez apliecinājuma un iegūti kokmateriāli tālākai realizācijai vai pašpatēriņam iegūto kokmateriālu apjoms ir lielāks par 10 kubikmetriem:

53.2.1. cērtot kokus saskaņā ar Meža likuma 12. panta pirmās daļas 1. un 2. punktu, – kvartāla numuru, nogabala numuru, faktisko cirtes izpildes veidu, faktiski izcirsto platību (ha), faktiski izcirsto koksnes apjomu (m3) un apjoma noteikšanas veidu (augošu koku uzmērīšana, sagatavotu kokmateriālu uzmērīšana vai izcirstā apjoma norāde pēc inventarizācijas datiem);

53.2.2. cērtot sausos un vēja gāztos kokus saskaņā ar Meža likuma 12. panta pirmās daļas 3., 4. un 5. punktu, – kvartāla numuru, nogabala numuru, nocirsto koku dominējošo (pēc krājas) sugu un izcirsto koksnes apjomu (m3);

53.2.3. cērtot kokus elektrisko tīklu gaisvadu līniju aizsargjoslās ārpus gaisvadu elektrolīniju trasēm Aizsargjoslu likuma 61. panta 10.1 daļas 4. punktā noteiktajā kārtībā, – kvartāla numuru, nogabala numuru, nocirsto koku dominējošo (pēc krājas) sugu un izcirsto koksnes apjomu (m3), kā arī platību (ha), ja mežaudzes šķērslaukums samazināts zem kritiskā šķērslaukuma;

53.2.4. plantāciju mežā normatīvajos aktos par meža atjaunošanu, meža ieaudzēšanu un plantāciju mežiem noteiktajā kārtībā – kvartāla numuru, nogabala numuru, izcirsto koksnes apjomu (m3), platību (ha), pievienojot meža zemes plāna kopiju ar tajā attēlotu izcirsto platību, ja plantāciju mežs cirsts daļā nogabala;

54. Pārskatā par koku ciršanu, ja koki cirsti purvā, laucē, pārplūstošā klajumā vai meža infrastruktūras objektā normatīvajos aktos par koku ciršanu ārpus meža noteiktajā kārtībā, papildus šo noteikumu 50. punktā noteiktajām ziņām norāda kvartāla numuru, nogabala numuru, nocirsto koku dominējošo (pēc krājas) sugu un izcirsto koksnes apjomu (m3).

55. Lai kontroles institūcijām apliecinātu mežā nocirstās koksnes izcelsmi, meža īpašnieks vai tiesiskais valdītājs var aizpildīt nocirstās koksnes izcelsmes apliecinājumu (8. pielikums), ja apliecinājums nav bijis nepieciešams.

56. Pārskatā par jaunaudžu kopšanu papildus šo noteikumu 50. punktā noteiktajām ziņām par mežaudzi pēc tās kopšanas norāda kvartāla numuru, nogabala numuru, valdošo koku sugu, vidējo koku augstumu (koku augstuma gradāciju – līdz 1,9 metriem, no 2,0 līdz 10,0 metriem vai virs 10,0 metriem), vidējo koku skaitu (atzīmi par koku skaita atbilstību normatīvajos aktos par meža atjaunošanu, meža ieaudzēšanu un plantāciju mežiem noteiktajām prasībām), izkopto platību (ha), atzaroto platību (ha) un atzaroto koku sugu, ja koki atzaroti. Ja iegūta koksne tālākai izmantošanai, norāda pārskatā par koku ciršanu noteikto informāciju. Vidējo koku augstumu nenorāda lapu kokiem, kas nav vecāki par 10 gadiem, un skuju kokiem, kas nav vecāki par 20 gadiem.

57. Pārskatā par meža atjaunošanu papildus šo noteikumu 50. punktā noteiktajām ziņām norāda kvartāla numuru, nogabala numuru, atjaunoto platību (ha), valdošo koku sugu, vidējo koku augstumu (koku augstuma gradāciju – līdz 1,9 metriem vai no 2,0 līdz 10,0 metriem), vidējo koku skaitu (atzīmi par koku skaita atbilstību normatīvajos aktos par meža atjaunošanu, meža ieaudzēšanu un plantāciju mežiem noteiktajām prasībām) un galveno atjaunošanas veidu (sējot, stādot vai dabiski atjaunojot). Papildus var norādīt koku vecumu (dabiski atjaunotām platībām). Vidējo koku augstumu nenorāda lapu kokiem, kas nav vecāki par 10 gadiem, un skuju kokiem, kas nav vecāki par 20 gadiem. Par sējot vai stādot atjaunotu mežu papildus norāda:

57.1. meža reproduktīvā materiāla ieguves avota nosaukumu, reģistrācijas numuru un saskaņojuma datumu meža reproduktīvā materiāla ieguvei, ja atjaunošanā izmantots pašiegūts vai no pašiegūtā izaudzēts (līdz 10 000 gabaliem gadā) meža reproduktīvais materiāls;

57.2. meža reproduktīvā materiāla izcelsmes sertifikāta numuru, ja atjaunošanā izmantots sertificēts materiāls, tostarp pašizaudzēts no sertificēta materiāla;

57.3. meža reproduktīvā materiāla izcelsmes sertifikāta vai cita ražotājvalsts oficiālās iestādes izsniegta izcelsmi apliecinoša dokumenta numuru un izdošanas datumu, ja meža reproduktīvā materiāla ieguves avots ir reģistrēts citā valstī un reproduktīvā materiāla ievešanai ir saņemta ievešanas atļauja (no trešajām valstīm) vai ir izsniegts atzinums par tā piemērotību meža atjaunošanai Latvijā (citās Eiropas Savienības dalībvalstīs reģistrētajiem ieguves avotiem).

58. Pārskatā par meža ieaudzēšanu papildus šo noteikumu 50. punktā noteiktajām ziņām norāda ieaudzēto platību (ha), valdošo koku sugu, koku vecumu (dabiski ieaugušām platībām), vidējo koku augstumu (koku augstuma gradāciju – līdz 1,9 metriem vai no 2,0 līdz 10,0 metriem), vidējo koku skaitu (atzīmi par koku skaita atbilstību normatīvajos aktos par meža atjaunošanu, meža ieaudzēšanu un plantāciju mežiem noteiktajām prasībām), galveno ieaudzēšanas veidu (sējot, stādot vai dabiski ieaudzējot) un atzīmi par plantāciju mežu, kā arī pievieno zemes robežu plāna vai situācijas plāna kopiju ar atzīmētu ieaudzēto platību. Ja mežs ieaudzēts meliorētās platībās, norāda valsts sabiedrības ar ierobežotu atbildību "Zemkopības ministrijas nekustamie īpašumi" izdoto tehnisko noteikumu numuru un izdošanas datumu. Par sējot vai stādot ieaudzētu mežu papildus norāda:

58.1. meža reproduktīvā materiāla ieguves avota nosaukumu, reģistrācijas numuru un saskaņojuma datumu meža reproduktīvā materiāla ieguvei, ja ieaudzēšanā izmantots pašiegūts vai no pašiegūtā izaudzēts (līdz 10 000 gabaliem gadā) meža reproduktīvais materiāls;

58.2. meža reproduktīvā materiāla izcelsmes sertifikāta numuru, ja atjaunošanā izmantots sertificēts materiāls, tostarp pašizaudzēts no sertificēta materiāla;

58.3. meža reproduktīvā materiāla izcelsmes sertifikāta vai cita ražotājvalsts oficiālās iestādes izsniegta izcelsmi apliecinoša dokumenta numuru un izdošanas datumu, ja meža reproduktīvā materiāla ieguves avots ir reģistrēts citā valstī un reproduktīvā materiāla ievešanai ir saņemta ievešanas atļauja (no trešajām valstīm) vai ir izsniegts atzinums par tā piemērotību meža ieaudzēšanai Latvijā (citās Eiropas Savienības dalībvalstīs reģistrētajiem ieguves avotiem).

59. Šo noteikumu 58. punktā minēto pārskatu iesniedz par tādas mežaudzes ieaudzēšanu, kuras augstums nepārsniedz 10 metru, un pārskatā minēto informāciju pielīdzina ieaudzētas mežaudzes inventarizācijas datiem.

60. Ja mežs atjaunots vai ieaudzēts sējot vai stādot un atjaunošanā vai ieaudzēšanā izmantots sertificēts vai citas valsts reģistrēta ieguves avota materiāls, pārskatam par meža atjaunošanu un pārskatam par meža ieaudzēšanu pievieno meža reproduktīvā materiāla iegādi apliecinošu dokumentu kopijas. Iegādi apliecinošus dokumentus neuzrāda, ja sertificētais materiāls ir pašizaudzēts.

61. Ja nogabalu raksturojošie rādītāji dabā atbilst normatīvajos aktos par meža atjaunošanu, meža ieaudzēšanu un plantāciju mežiem noteiktajiem atjaunošanas kritērijiem, meža inventarizācijas datus pielīdzina pārskatā par meža atjaunošanu norādāmajai informācijai, bet šo noteikumu 60. punktā minētajā gadījumā pievieno arī meža reproduktīvā materiāla iegādi apliecinošu dokumentu kopijas.

62. Ja mežaudze ieaudzēta sējot vai stādot, bet nav reģistrēta Meža valsts reģistrā un nogabalu raksturojošie rādītāji dabā atbilst normatīvajos aktos par meža atjaunošanu, meža ieaudzēšanu un plantāciju mežiem noteiktajiem ieaudzētas mežaudzes vai plantāciju meža ieaudzēšanas kritērijiem un prasībām, kā arī ja meža ieaudzēšana nav pretrunā ar meliorācijas sistēmu ekspluatāciju un uzturēšanu regulējošajiem normatīvajiem aktiem, meža inventarizācijas dati pielīdzināmi pārskatā par meža ieaudzēšanu norādāmajai informācijai.

63. Ja mežaudze ieaudzēta dabiski, bet nav reģistrēta Meža valsts reģistrā, meža inventarizācijas dati pielīdzināmi pārskatā par meža ieaudzēšanu norādāmajai informācijai.

**V. Noslēguma jautājumi**

64. Atzīt par spēku zaudējušiem Ministru kabineta 2013. gada 12. februāra noteikumus Nr. 88 "Meža inventarizācijas un Meža valsts reģistra informācijas aprites noteikumi" (Latvijas Vēstnesis, 2013, 45., 189., 228. nr.).

65. Ja meža zemes lietošanas veids mainīts saskaņā ar normatīvajiem aktiem par meža zemes transformāciju, bet nekustamā īpašuma objektu raksturojošie dati (zemes lietošanas veids) Nekustamā īpašuma valsts kadastra informācijas sistēmā nav aktualizēti, Valsts meža dienests, pamatojoties uz Ministru kabineta 2004. gada 28. septembra noteikumos Nr. 806 "Meža zemes transformācijas noteikumi" minētajā kārtībā sastādītu administratīvo aktu par transformējamās meža zemes atbilstību transformācijas atļaujā norādītajam zemes lietošanas veidam, attiecīgo platību no Meža valsts reģistra izslēdz un nosūta Valsts zemes dienestam paziņojumu par zemes lietošanas veida izmaiņām (7. pielikums), par šo darbību informējot meža īpašnieku vai tiesisko valdītāju.

66. Meža inventarizācijas lietas, kas sagatavotas pirms šo noteikumu spēkā stāšanās dienas, ir derīgas iesniegšanai Valsts meža dienestā sešus mēnešus pēc šo noteikumu spēkā stāšanās dienas.

Ministru prezidents Māris Kučinskis

Zemkopības ministrs Jānis Dūklavs

23.05.2016. 10:47

4721

L.Pamovska

67027101, Lelda.Pamovska@zm.gov.lv